**РЕШЕНИЕ № ПВ – 22 -ПР/2016 год.**

**за преценяване на необходимостта от извършване на оценка на въздействието върху околната среда**

**На основание**: чл.93, ал.1 и ал.5 от Закона за опазване на околната среда (ЗООС); чл.7 ал.1 и чл.8, ал.1 от *Наредбата за условията и реда за извършване на оценка на въздействието върху околната среда* (Наредба за ОВОС), чл.31, ал.4 и ал.6 от Закона за биологичното разнообразие (ЗБР); чл.40, ал.3 и ал.4, във връзка с чл.2, ал.1, т.1 от *Наредбата за условията и реда на извършване на оценка за съвместимостта на планове, програми, проекти и инвестиционни предложения с предмета и целите на опазване на защитените зони* (Наредба за ОС), представена писмена документация от Възложителя по Приложение № 2 към чл.6 от Наредбата за ОВОС и по чл.10, ал.1 и ал.2 от Наредбата за ОС, становища от РЗИ Пловдив и БД ИБР Пловдив

 **Р Е Ш И Х**

**да не се извършва** оценка на въздействието върху околната среда за

**инвестиционно предложение (ИП)**: **„Автосервиз и сондажен кладенец“,** което няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитени зони.

**Местоположение:** в имот с идентификатор 73242.63.16, с. Труд, община Марица, област Пловдив.

**Възложител:** **„КАР ПАУЪР БГ“ ЕООД**,

**Характеристика на инвестиционното предложение:**

Предмет на инвестиционното предложение е изграждане на автосервиз със сондажен кладенец, в собствен имот с площ от 2846 кв.м. **В автосервиза ще се извършва ремонт на леки автомобили, средно по 6 броя автомобили на ден.**

Сондажният кладенец се предвижда за измиване на автомобилите, които ще се ремонтират и за измиване на външни и вътрешни бетонови площадки, в рамките на имота.

Параметри на водовземното съоръжение:

* дълбочина – 25 м;
* необходимо годишно водно количество – 2790 м3/год (2250 м3/годза измиване на площадки и 540 м3/годза измиване на коли);
* средногодишно водно количество – 0,10 л/сек;
* максимално водно количество – 1,5 л/сек;
* географски координати N 42°13’09.994” E 24°43’39.537”

За питейни нужди ще се осигурява минерална и трапезна вода.

Отпадъчните битово- фекални води и водите от измиване на автомобилите (след преминаване през каломаслоуловител) ще постъпват в локално пречиствателно съоръжение (ЛПСОВ) за биологично пречистване. След него пречистените води ще се събират във водоплътна безотточна яма и чрез помпа ще се използват за поливане на зелените площи в границите на имота.

Инвестиционното предложение /ИП/ попада в обхвата на т.2, буква “г“ от Приложение № 2 на Закона за опазване на околната среда /ДВ.бр.91 /2002 год./ и чл.2, ал.1, т. 1 от Наредбата за ОС.

Имотът, в който ще се развива инвестиционното предложение **не попада** в границите на защитени зони от мрежата „Натура 2000” и в защитени територии, съгласно Закона за защитените територии. Най-близката защитена зона е BG0000444 „Река Пясъчник” за опазване на природните местообитания и на дивата флора и фауна, приета от МС с Решение № 122/02.03.2007 г. (ДВ бр. 21/2007 г.).

Инвестиционното предложение подлежи на оценка за съвместимостта му с предмета и целите на опазване на защитените зони по реда на чл. 31 ал.4 във връзка с ал.1 от Закона за биологичното разнообразие.

След преглед на представената информация и на основание чл.40, ал.3 от Наредбата по ОС, въз основа на критериите по чл.16 от нея е извършена преценка за вероятната степен на отрицателно въздействие, според която, предвид местоположението, характера и мащаба инвестиционното предложение, реализацията му няма вероятност да окаже значително отрицателно въздействие върху природни местообитания, популации и местообитания на видове, предмет на опазване в защитената зона.

**мотиви:**

 **I. Характеристика на предлаганото строителство, дейности, технологии: обем, производителност, мащабност, взаимовръзка и кумулиране с други предложения, ползване на природни ресурси, генерирани отпадъци, замърсяване и дискомфорт на околната среда, както и риск от инциденти.**

Предвижда се на площадката на обекта да се изгради масивна сграда, в която ще се разположи автосервиза за ремонт на леки автомобили. Допълнително отстрани на нея ще се изгради една клетка за измиване на автомобилите, **оборудвана с каломаслоуловител**. Измиването ще става ръчно, чрез използването на водоструйни и пароструйни апарати.

Строителството ще се извърши по традиционни начини – монолитно и сглобяемо.

Изграждането на сондажния кладенец ще стане с автосонда, чрез глинеста промивка. Сондирането ще е с диаметър 219 мм, а обсаждането с PVC тръби Ø160. Около обсадната тръба ще се изгради филтър от филц, който в горната част на сондажа ще бъде тампониран.

Проектираното водовземно съоръжение попада в рамките на подземно водно тяло: BG3G000000Q013 "Порови води в Кватернер - Горнотракийски низина".

● Не се налага промяна на съществуващата или изграждане на нова пътна инфраструктура. Достъпът до обекта ще става по съществуващата такава.

● Реализирането и експлоатацията на инвестиционното предложение не е свързана с генериране на емисии и отпадъци, от които да се очаква наднормено замърсяване и дискомфорт върху околната среда.

* Предвиденият тръбен кладенец ще бъде изграден след получаване на разрешително за ползване на воден обект с изграждане на водовземно съоръжение за подземни води от БД ИБР Пловдив.
* При нормално изпълнение и спазване на всички изисквания за експлоатация на обекта, рискът от инциденти ще е минимален.

 **II. Местоположение в това число чувствителност на средата, съществуващото ползване на земята, относително наличие на подходящи територии, качеството и регенеративната способност на природните ресурси в района:**

● Имотът, в който ще се реализира инвестиционното намерение е с НТП „За ремонт и поддържане на транспортни средства“, разположен в землището на с.Труд, Община Марица, в местността „Герена“, непосредствено до пътя Пловдив- Карлово.

* В резултат от реализирането на инвестиционното предложение и последващата експлоатация, не се очаква нарушаване на качеството и регенеративната способност на природните ресурси в района.
* Във връзка с поискано становище,определящо степента на значимост на въздействието и риска за човешкото здраве, с писмо изх. № 860/12.02.2016г. РЗИ-Пловдив е определила, че не се очаква риск за здравето на хората при реализация на инвестиционното намерение.

 **III. Способността за асимилация на екосистемата в естествената околна среда**:

* С реализацията на инвестиционното предложение не се очаква унищожаване, увреждане или влошаване състоянието на видове, предмет на опазване на най-близката защитена зона.
* Няма вероятност инвестиционното предложение да доведе до нарушаване на целостта и структурата на защитената зона, както и да окаже въздействие върху природозащитните и цели.
* Реализирането на инвестиционното предложение не предполага генериране на емисии и отпадъци във вид и количества, които могат да окажат значително отрицателно въздействие върху местообитания и видове, опазвани в най-близко разположената защитена зона.

 **IV. Характеристика на потенциалните въздействия- териториален обхват, засегнато население, включително трансгранични въздействия, същност, големина, комплексност, вероятност, продължителност, честота, обратимост**:

* С писмо изх. № КД-04-479/06.01.2016г. БД ИБР Пловдив е дала заключение за допустимост на инвестиционното предложение от гледна точка на постигане на целите на околната среда и мерките за постигане на добро състояние на водите, като е определила, че ИП попада в пояс III-ти на СОЗ около сондажен кладенец за водоснабдяванена обект „Автоцентър“ при „Виникс“ ООД, в землището на с.Труд, общ.Марица и на етап издаване на разрешително за водовземане от подземни води чрез нови водовземни съоръжения, да се предприемат действия за доказване, че ИП няма да доведе до несъществено замърсяване на водите.
* При спазване на технологичните изисквания не се очаква неблагоприятно въздействие върху компонентите и факторите на околната среда и върху човешкото здраве.
* Реализацията на предложението не предполага трансгранично въздействие.
* Въздействието в резултат на експлоатацията на бъдещия обект ще бъде дълготрайно, съгласно срока на експлоатацията му.

 **V. Обществен интерес към предложението за строителство, дейности или технологии :**

В изпълнение на изискванията на чл.6, ал.9 и ал.10 от Наредбата за ОВОС е осигурен обществен достъп до изготвената информация по Приложение 2, от Възложителя и са представени копия от документацията на Община Марица и Кметство с.Труд. Община Марица и Кметство с.Труд са информирали РИОСВ- Пловдив, за липса на постъпили възражения относно инвестиционното предложение.

* Към момента на издаване на настоящото решение в РИОСВ-Пловдив не са изразени устно или депозирани писмено жалби, възражения и становища срещу реализацията на инвестиционното предложение.

**При следното условие:**

Пречистените отпадъчни води използвани за поливане да отговарят на изискванията на Наредба 18 от 27.05.2009г. за качеството на водите за напояване на земеделски култури.

**Настоящото Решение се отнася само за конкретно заявеното предложение и в посочения капацитет**.

**Решението не отменя задълженията на Възложителя за изпълнение на изискванията на Закона за опазване на околната среда и други специални закони и подзаконови нормативни актове и не може да служи като основание за отпадане на отговорността съгласно действащата нормативна уредба.**

**При промяна на инвестиционното предложение, на Възложителя или на някои от обстоятелствата, при които е било издадено настоящето Решение, Възложителят /новият Възложител/ трябва да уведоми РИОСВ гр. Пловдив до 14 дни след настъпване на измененията.**

**Настоящото Решение губи правно действие, ако в срок 5 години от датата на влизането му в сила не е започнало осъществяването на инвестиционното предложение.**

**Решението може да бъде обжалвано чрез РИОСВ- Пловдив пред Министъра на околната среда и водите и/ или Административен съд– Пловдив в 14-дневен срок от съобщаването му на заинтересованите лица и организации по реда на Административно- процесуалния кодекс.**

**Доц. Стефан Шилев 29.02.2016г.**

*Директор на РИОСВ - Пловдив*